CELEX: 32019R0357
Language: hu
Date: 2018-12-13 00:00:00
Title: A Bizottság (EU) 2019/357 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az értékpapír-finanszírozási ügyletek kereskedési adattárakban tárolt adataihoz való hozzáférésre vonatkozó szabályozástechnikai standardok tekintetében történő kiegészítéséről (EGT-vonatkozású szöveg.)

22.3.2019   
               
               
                  HU
               
               
                  Az Európai Unió Hivatalos Lapja
               
               
                  L 81/22
               
            
         A BIZOTTSÁG (EU) 2019/357 FELHATALMAZÁSON ALAPULÓ RENDELETE
         (2018. december 13.)
         az (EU) 2015/2365 európai parlamenti és tanácsi rendeletnek az értékpapír-finanszírozási ügyletek kereskedési adattárakban tárolt adataihoz való hozzáférésre vonatkozó szabályozástechnikai standardok tekintetében történő kiegészítéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az értékpapír-finanszírozási ügyletek és az újrafelhasználás átláthatóságáról, valamint a 648/2012/EU rendelet módosításáról szóló, 2015. november 25-i (EU) 2015/2365 európai parlamenti és tanácsi rendeletre (1) és különösen annak 12. cikke (3) bekezdésének c) és d) pontjára,
         mivel:
         
                     (1)
                  
                  
                     Az (EU) 2015/2365 rendelet 12. cikkének (2) bekezdése előírja, hogy a cikkben felsorolt szervezeteknek hozzá kell férniük az értékpapír-finanszírozási ügyletek adataihoz, hogy teljesíteni tudják feladataikat és megbízatásaikat. Ezért elengedhetetlen, hogy a kereskedési adattárak pontosan azonosítani tudják az érintett szerződő feleket és ügyleteket. A kereskedési adattárak által biztosított hozzáférés magában foglalja a szerződő felek által kötött értékpapír-finanszírozási ügyletek adataihoz való hozzáférést, függetlenül attól, hogy az adott szerződő fél egy másik vállalkozás anyavállalata vagy leányvállalata, vagy hogy az információ egy szerződő fél meghatározott fióktelepén keresztül kötött ügyletekre vonatkozik-e, feltéve, hogy a kért hozzáférés az érintett szervezet feladatainak és megbízatásainak teljesítéséhez szükséges információt érint.
                  
               
                     (2)
                  
                  
                     Az (EU) 2015/2365 rendelet 12. cikkének (2) bekezdésében felsorolt számos szervezetnek több és eltérő megbízatása és igénye van. Annak megelőzésére, hogy a kereskedési adattáraknak folyamatosan ellenőrizniük kelljen, hogy a szervezetek melyik megbízatás és melyik sajátos igény alapján kérnek hozzáférést, és így a szóban forgó kereskedési adattárak szükségtelen adminisztratív terheinek elkerülése érdekében indokolt lehetővé tenni a kereskedési adattárak számára, hogy minden szervezet számára egy egységes hozzáférést biztosítsanak, amely lefedi az egyes szervezetek megbízatásait és sajátos igényeit.
                  
               
                     (3)
                  
                  
                     Az Európai Értékpapírpiaci Hatóság (ESMA) kereskedési adattárakkal kapcsolatos megbízatásait és feladatait az (EU) 2015/2365 rendelet 5–11. cikke határozza meg, és azok kiterjednek többek között a kereskedési adattárak nyilvántartásba vételére és felügyeletére. A hatékony felügyelethez szükség van arra, hogy az ESMA teljeskörű hozzáféréssel rendelkezzen az összes értékpapír-finanszírozási ügylet valamennyi kereskedési adattár által tárolt minden adatához.
                  
               
                     (4)
                  
                  
                     Az Európai Bankhatóság (EBH), az Európai Biztosítás- és Foglalkoztatóinyugdíj-hatóság (EIOPA) és az Európai Rendszerkockázati Testület (ERKT) a Pénzügyi Felügyeletek Európai Rendszerének részei, és a pénzügyi stabilitás és a rendszerszintű kockázat tekintetében hasonló megbízatásokkal és feladatokkal rendelkeznek, mint az ESMA. Fontos tehát, hogy az említett hatóságok az ESMA-hoz hasonlóan minden értékpapír-finanszírozási ügylet összes adatához hozzáférjenek.
                  
               
                     (5)
                  
                  
                     Az értékpapír-finanszírozási ügyletek és a monetáris politika közötti szoros kapcsolat miatt a Központi Bankok Európai Rendszere (KBER) tagjának, amint azt az (EU) 2015/2365 rendelet 12. cikke (2) bekezdésének f) pontja említi, hozzá kell férnie a KBER adott tagja által kibocsátott pénznemhez kapcsolódó értékpapír-finanszírozási ügyletek minden adatához, konkrétabban azon értékpapír-finanszírozási ügyletek minden adatához, amelyek esetében a kölcsön vagy a biztosíték a KBER adott tagja által kibocsátott pénznemben denominált.
                  
               
                     (6)
                  
                  
                     Az (EU) 2015/2365 rendelet 12. cikkének (2) bekezdésében felsorolt bizonyos szervezetek felelősek a pénzügyi stabilitásra jelentett rendszerszintű kockázat nyomon követéséért. A pénzügyi rendszer stabilitásához kapcsolódó feladataik megfelelő elvégzéséhez szükséges, hogy ezek a szervezetek felelősségi területükön – amely az érintett szervezettől függően lehet egy tagállam, az euróövezet vagy az Unió – a piaci szereplők, kereskedési helyszínek legszélesebb köréhez, valamint az értékpapír-finanszírozási ügyleteknek az elérhető legátfogóbb és legrészletesebb adataihoz hozzáférjenek.
                  
               
                     (7)
                  
                  
                     Az 1024/2013/EU tanácsi rendelet (2) létrehozta az egységes felügyeleti mechanizmust. A kereskedési adattárnak biztosítania kell, hogy az Európai Központi Bank (EKB) hozzáférjen a bármely olyan szerződő fél által kötött összes értékpapír-finanszírozási ügylet adataihoz, amely az 1024/2013/EU rendelet értelmében az egységes felügyeleti mechanizmuson belül az EKB felügyelete alá tartozik.
                  
               
                     (8)
                  
                  
                     Az (EU) 2015/2365 rendelet 12. cikke (2) bekezdésének i) pontjában említett uniós értékpapírpiaci hatóságok megbízatása és sajátos igényei szükségessé teszik, hogy ezek a hatóságok hozzáférést kapjanak az olyan értékpapír-finanszírozási ügyletek összes adatához, amelyek a szóban forgó hatóság felügyeleti feladatai és megbízatásai körébe tartozó ügyleteket, vagy piacokat, kölcsönadott vagy kölcsönvett, vagy biztosítékként nyújtott értékpapírokat, referenciaként használt referenciamutatókat és szerződő feleket érintenek.
                  
               
                     (9)
                  
                  
                     A 2014/59/EU európai parlamenti és tanácsi irányelv (3) értelmében a szanálási hatóságokat a fertőzés megelőzése érdekében a szóban forgó irányelv 1. cikkének (1) bekezdésében említett szervezetek kapcsán a fellépés hatékony eszközeivel kell ellátni. Ezért minden szanálási hatóságnak hozzá kell férnie az említett szervezetek által jelentett értékpapír-finanszírozási ügyletek adataihoz.
                  
               
                     (10)
                  
                  
                     A 806/2014/EU európai parlamenti és tanácsi rendelet (4) értelmében az Egységes Szanálási Testület felelős az egységes szanálási mechanizmus hatékony és következetes működéséért, többek között a szóban forgó rendelet 2. cikkében említett szervezetekre vonatkozó szanálási tervek kidolgozásán keresztül. Annak érdekében, hogy az Egységes Szanálási Testület ki tudja dolgozni az említett szanálási terveket, a kereskedési adattárnak hozzáférést kell biztosítania a Testület számára az olyan értékpapír-finanszírozási ügyletek adataihoz, amelyeket a 806/2014/EU rendelet hatálya alá tartozó bármely szerződő fél kötött.
                  
               
                     (11)
                  
                  
                     Az (EU) 2015/2365 rendelet 12. cikke (2) bekezdésének m) pontjában említett hatóságok magukban foglalják többek között az egységes felügyeleti mechanizmus, valamint a hitelintézetek, befektetési vállalkozások, biztosítók és viszontbiztosítók, ÁÉKBV-k, ABAK-ok, foglalkoztatói nyugellátást szolgáltató intézmények, központi értéktárak és nem pénzügyi szerződő felek prudenciális felügyelete tekintetében illetékes hatóságokat. Ahhoz, hogy ezek a hatóságok feladataikat és megbízatásaikat hatékonyan tudják teljesíteni, hozzá kell férniük a feladatkörükbe tartozó szerződő felek által bejelentett értékpapír-finanszírozási ügyletek adataihoz.
                  
               
                     (12)
                  
                  
                     Az (EU) 2015/2365 rendelet 12. cikke (2) bekezdésének m) pontjában említett hatóságok magukban foglalják többek között a központi szerződő felek engedélyezéséért és felügyeletéért felelős hatóságokat. Ahhoz, hogy ezek a hatóságok feladatukat hatékonyan tudják végrehajtani, hozzá kell férniük az értékpapír-finanszírozási ügyletek felügyeletük alatt álló központi szerződő felekhez kapcsolódó adataihoz.
                  
               
                     (13)
                  
                  
                     Az értékpapír-finanszírozási ügyletek adataihoz való hozzáférés szabványosításának és következetességének biztosítása, valamint mind az adatokhoz hozzáférő hatóságok, mind az adatokat tároló kereskedési adattárak adminisztratív terheinek csökkentése céljából a kereskedési adattáraknak egy külön eljárást kell követniük a hozzáférés biztosítására vonatkozó feltételek, konkrétabban a hozzáférés létrehozásának és a folyamatos operatív intézkedéseknek a meghatározásakor.
                  
               
                     (14)
                  
                  
                     Az értékpapír-finanszírozási ügyletek adatai bizalmas jellegének biztosítása érdekében a kereskedési adattárak és az érintett hatóságok közötti bármely típusú adatcserét a számítógépes rendszerek közötti biztonságos kapcsolaton keresztül és adattitkosítási protokollok alkalmazásával kell végrehajtani.
                  
               
                     (15)
                  
                  
                     Az értékpapír-finanszírozási ügyletek adatai kereskedési adattárak közötti hatékony és eredményes összehasonlításának és összesítésének lehetővé tételéhez indokolt az ezen adatokhoz való hozzáférés biztosítását és a hatóságok és a kereskedési adattárak közötti kommunikációt az ISO 20022 szabványnak megfelelően kidolgozott XML-sablonfájlok és XML-üzenetek használatával végrehajtani.
                  
               
                     (16)
                  
                  
                     Annak érdekében, hogy az (EU) 2015/2365 rendelet 12. cikkének (2) bekezdésében felsorolt hatóságok célzott vizsgálatokat tudjanak végezni, alapvető fontosságú a meghatározott adatkészletekhez való közvetlen és azonnali hozzáférés elősegítése, és ezért olyan eseti jelleggel használható kombinálható kérelmeket kell kidolgozni, amelyek az értékpapír-finanszírozási ügylet szerződő feleire, az értékpapír-finanszírozási ügylet típusára, az értékpapír-finanszírozási ügylet végrehajtásának, lejáratának és lezárásának időhorizontjára, valamint az értékpapír-finanszírozási ügylet életciklusának szakaszára vonatkoznak.
                  
               
                     (17)
                  
                  
                     Az értékpapír-finanszírozási ügyletek adataihoz való közvetlen és azonnali hozzáférés lehetővé tétele, valamint az érintett hatóságok és a kereskedési adattárak számára belső adatfeldolgozási folyamataik ütemezésének megkönnyítése érdekében harmonizálni kell a határidőket, amelyeken belül a kereskedési adattáraknak hozzáférést kell biztosítaniuk a hatóságok számára az értékpapír-finanszírozási ügyletek említett adataihoz.
                  
               
                     (18)
                  
                  
                     E rendelet alapját az EÉPH által az 1095/2010/EU európai parlamenti és tanácsi rendelet (5) 10. cikkében foglalt eljárás szerint a Bizottsághoz benyújtott szabályozási technikaistandard-tervezet képezi.
                  
               
                     (19)
                  
                  
                     Az ESMA nyilvános konzultációt folytatott a szabályozástechnikai standardtervezetekről, elemezte az esetleges kapcsolódó költségeket és hasznot, és kikérte az 1095/2010/EU rendelet 37. cikke alapján létrehozott Értékpapírpiaci Érdekképviseleti Csoport véleményét,
                  
               ELFOGADTA EZT A RENDELETET:
         
            1. cikk
            Az értékpapír-finanszírozási ügyletek hozzáférhetővé teendő adatai
            A kereskedési adattár biztosítja, hogy az értékpapír-finanszírozási ügyleteknek a 3. cikkel összhangban az (EU) 2015/2365 rendelet 12. cikkének (2) bekezdésében felsorolt minden szervezet számára hozzáférhetővé tett adatai magukban foglalják a következő adatokat:
            
                        a)
                     
                     
                        az (EU) 2019/356 felhatalmazáson alapuló bizottsági rendelet (6) melléklete 1–4. táblázatának megfelelően bejelentett értékpapír-finanszírozási ügyletekre vonatkozó jelentések, beleértve a le nem járt vagy az olyan értékpapír-finanszírozási ügyletek legfrissebb kereskedési státuszát, amelyek nem képezték „hiba”, „lezárás/idő előtti lezárás” vagy „pozíció-összetevő” intézkedéstípust tartalmazó jelentés tárgyát az (EU) 2019/363 bizottsági végrehajtási rendelet (7) I. melléklete 2. táblázatának 98. mezőjében említettek szerint;
                     
                  
                        b)
                     
                     
                        a kereskedési adattár által elutasított, értékpapír-finanszírozási ügyletekre vonatkozó jelentések releváns adatai, beleértve az előző munkanap során elutasított, értékpapír-finanszírozási ügyletekre vonatkozó jelentéseket is és az elutasításuk okait, az (EU) 2019/358 felhatalmazáson alapuló bizottsági rendelet (8) I. melléklete 2. táblázatának megfelelően meghatározottak szerint;
                     
                  
                        c)
                     
                     
                        az összes olyan bejelentett értékpapír-finanszírozási ügylet egyeztetési státusza, amely esetében a kereskedési adattár elvégezte az egyeztetési eljárást az (EU) 2019/358 felhatalmazáson alapuló rendeletnek megfelelően, azon értékpapír-finanszírozási ügyletek kivételével, amelyek lejártak, vagy amelyek esetében az egyeztetési eljárás elvégzésének napját megelőzően több mint egy hónappal érkezett be „hiba”, „lezárás/idő előtti lezárás” vagy „pozíció-összetevő” intézkedéstípust tartalmazó, értékpapír-finanszírozási ügyletre vonatkozó jelentés.
                     
                  
         
            2. cikk
            Egységes hozzáférés
            A kereskedési adattár az (EU) 2015/2365 rendelet 12. cikkének (2) bekezdése alapján a több feladattal vagy megbízatással rendelkező szervezetek számára egységes hozzáférést biztosít a szóban forgó feladatok és megbízatások által lefedett összes értékpapír-finanszírozási ügylet adataihoz.
         
         
            3. cikk
            Az értékpapír-finanszírozási ügyletek adataihoz való hozzáférés az egyes érintett hatóságok megbízatásának és sajátos igényeinek megfelelően
            
               (1)   A kereskedési adattár az ESMA számára hozzáférést biztosít az összes értékpapír-finanszírozási ügylet minden adatához, hogy feladatainak és megbízatásainak megfelelően gyakorolja felügyeleti hatáskörét.
            
            
               (2)   A kereskedési adattár az EBH, az EIOPA és a ERKT számára hozzáférést biztosít az összes értékpapír-finanszírozási ügylet minden adatához.
            
            
               (3)   A kereskedési adattár a kereskedési helyszíneket felügyelő hatóság számára hozzáférést biztosít az adott kereskedési helyszíneken végrehajtott összes értékpapír-finanszírozási ügylet adataihoz.
            
            
               (4)   A kereskedési adattár a KBER azon tagja számára, amely tagállamának pénzneme az euro, valamint az EKB számára hozzáférést biztosít az összes értékpapír-finanszírozási ügylet adataihoz:
               
                           a)
                        
                        
                           amennyiben a kölcsönadott vagy kölcsönvett, vagy biztosítékként nyújtott értékpapírokat olyan tagállamon belül letelepedett szervezet bocsátotta ki vagy nevében kínálták, amelynek pénzneme az euro;
                        
                     
                           b)
                        
                        
                           amennyiben a kölcsönadott vagy kölcsönvett, vagy biztosítékként nyújtott értékpapírok olyan tagállam állampapírjai, amelynek pénzneme az euro;
                        
                     
                           c)
                        
                        
                           amennyiben a kölcsönadott vagy kölcsönvett, vagy biztosítékként nyújtott pénznem az euro.
                        
                     
            
               (5)   A kereskedési adattár a KBER azon tagja számára, amely tagállamának pénzneme nem az euro, hozzáférést biztosít az összes értékpapír-finanszírozási ügylet adataihoz:
               
                           a)
                        
                        
                           amennyiben a kölcsönadott vagy kölcsönvett, vagy biztosítékként nyújtott értékpapírokat a KBER adott tagja tagállamán belül letelepedett szervezet bocsátotta ki vagy nevében kínálták;
                        
                     
                           b)
                        
                        
                           amennyiben a kölcsönadott vagy kölcsönvett, vagy biztosítékként nyújtott értékpapírok a KBER adott tagja tagállamának állampapírjai;
                        
                     
                           c)
                        
                        
                           amennyiben a kölcsönadott vagy kölcsönvett, vagy biztosítékként nyújtott pénznem a KBER adott tagja által kibocsátott pénznem.
                        
                     
            
               (6)   A kereskedési adattár az (EU) 2015/2365 rendelet 12. cikkének (2) bekezdésében felsorolt olyan hatóság számára, amely nyomon követi a pénzügyi stabilitásra jelentett rendszerszintű kockázatokat az euróövezetben, hozzáférést biztosít a kereskedési helyszíneken vagy az olyan szerződő felek által kötött összes értékpapír-finanszírozási ügylet adataihoz, amelyek az említett hatóságnak az euróövezet pénzügyi stabilitására jelentett rendszerszintű kockázatok nyomon követéséhez kötődő feladatai és megbízatásai körébe tartoznak. A kereskedési adattár e hatóság számára hozzáférést biztosít továbbá a harmadik országban letelepedett szerződő felek minden olyan fióktelepe értékpapír-finanszírozási ügyleteinek adataihoz, amely olyan tagállamban működik, amelynek pénzneme az euro.
            
            
               (7)   A kereskedési adattár az (EU) 2015/2365 rendelet 12. cikkének (2) bekezdésében felsorolt olyan hatóság számára, amely nyomon követi a pénzügyi stabilitásra jelentett rendszerszintű kockázatokat és amely hatóság tagállamának pénzneme nem az euro, hozzáférést biztosít a kereskedési helyszíneken vagy az olyan szerződő felek által kötött összes értékpapír-finanszírozási ügylet adataihoz, amelyek az említett hatóságnak egy olyan tagállam pénzügyi stabilitására jelentett rendszerszintű kockázatok nyomon követéséhez kötődő feladatai és megbízatásai körébe tartoznak, amelynek pénzneme nem az euro. A kereskedési adattár e hatóság számára hozzáférést biztosít továbbá a harmadik országban letelepedett szerződő felek minden olyan fióktelepe összes értékpapír-finanszírozási ügyletének adataihoz, amely az említett hatóság tagállamában működik.
            
            
               (8)   A kereskedési adattár az 1024/2013/EU rendelet szerinti egységes felügyeleti mechanizmus keretébe tartozó feladatait ellátó EKB számára hozzáférést biztosít bármely olyan szerződő fél által kötött összes értékpapír-finanszírozási ügylet adataihoz, amely az 1024/2013/EU rendelet értelmében az egységes felügyeleti mechanizmuson belül az EKB felügyelete alá tartozik.
            
            
               (9)   A kereskedési adattár azon harmadik országbeli hatóság számára, amely tekintetében az (EU) 2015/2365 rendelet 19. cikkének (1) bekezdése szerinti végrehajtási jogi aktus elfogadására kerül sor, hozzáférést biztosít a harmadik országbeli hatóság megbízatása és feladatai körébe tartozó összes értékpapír-finanszírozási ügylet adataihoz, az említett végrehajtási jogi aktus rendelkezéseivel összhangban.
            
            
               (10)   A kereskedési adattár a 2004/25/EK európai parlamenti és tanácsi irányelv (9) 4. cikke szerint kijelölt hatóság számára hozzáférést biztosít az összes olyan értékpapír-finanszírozási ügylet adataihoz, amely esetében a kölcsönadott vagy kölcsönvett, vagy biztosítékként nyújtott értékpapír olyan társaság által kibocsátott értékpapír, amely a következő feltételek közül egynek vagy többnek megfelel:
               
                           a)
                        
                        
                           a társaság értékpapírjait az adott hatóság tagállamán belül létrehozott szabályozott piacra bevezették, és az adott társaság értékpapírjaira vonatkozó nyilvános vételi ajánlat a szóban forgó hatóság felügyeleti feladatai és megbízatásai körébe tartozik;
                        
                     
                           b)
                        
                        
                           a társaság székhelye vagy központi ügyintézésének helye az adott hatóság tagállamában van, és az adott társaság értékpapírjaira vonatkozó nyilvános vételi ajánlat a szóban forgó hatóság felügyeleti feladatai és megbízatásai körébe tartozik;
                        
                     
                           c)
                        
                        
                           a társaság az a) vagy b) pontban említett társaságok vonatkozásában a 2004/25/EK irányelv 2. cikke (1) bekezdésének c) pontjában meghatározott ajánlattevő, és az általa felajánlott ellenérték értékpapírokat is magában foglal.
                        
                     
            
               (11)   A kereskedési adattár az (EU) 2015/2365 rendelet 12. cikke (2) bekezdésének i) pontjában említett hatóság számára hozzáférést biztosít az összes olyan értékpapír-finanszírozási ügylet adataihoz, amely a szóban forgó hatóság felügyeleti feladatai és megbízatásai körébe tartozó ügyleteket, vagy piacokat, kölcsönadott vagy kölcsönvett, vagy biztosítékként nyújtott értékpapírokat, referenciaként használt referenciamutatókat és szerződő feleket érint. A kereskedési adattár e hatóság számára hozzáférést biztosít továbbá a harmadik országban letelepedett szerződő felek minden olyan fióktelepe értékpapír-finanszírozási ügyleteinek adataihoz, amely a hatóság tagállamában működik.
            
            
               (12)   A kereskedési adattár az Energiaszabályozók Együttműködési Ügynöksége (ACER) számára hozzáférést biztosít azon összes értékpapír-finanszírozási ügylet adataihoz, amely esetében a kölcsönadott vagy kölcsönvett, vagy biztosítékként nyújtott áru energia.
            
            
               (13)   A kereskedés adattár az (EU) 2015/2365 rendelet 12. cikke (2) bekezdésének k) pontjában említett szanálási hatóság számára hozzáférést biztosít az összes olyan értékpapír-finanszírozási ügylet adataihoz, amelyet a következők kötöttek:
               
                           a)
                        
                        
                           a szóban forgó hatóság feladatai és megbízatásai körébe tartozó szerződő fél;
                        
                     
                           b)
                        
                        
                           harmadik országban letelepedett szerződő fél fióktelepe, amely a szóban forgó szanálási hatóság tagállamában működik és annak feladatai és megbízatásai körébe tartozik.
                        
                     
            
               (14)   A kereskedési adattár az Egységes Szanálási Testület számára hozzáférést biztosít az összes olyan értékpapír-finanszírozási ügylet adataihoz, amelyet a 806/2014/EU rendelet hatálya alá tartozó bármely szerződő fél kötött.
            
            
               (15)   A kereskedési adattár az (EU) 2015/2365 rendelet 12. cikke (2) bekezdésének m) pontjában említett illetékes hatóság számára hozzáférést biztosít az összes olyan értékpapír-finanszírozási ügylet adataihoz, amelyet a következők kötöttek:
               
                           a)
                        
                        
                           a szóban forgó hatóság feladatai és megbízatásai körébe tartozó szerződő fél;
                        
                     
                           b)
                        
                        
                           harmadik országban letelepedett szerződő fél fióktelepe, amely a szóban forgó illetékes hatóság tagállamában működik és annak feladatai és megbízatásai körébe tartozik.
                        
                     
            
               (16)   A kereskedési adattár a központi szerződő fél felügyeletét ellátó hatóság, valamint a KBER adott központi szerződő felet felügyelő tagja számára hozzáférést biztosít az adott központi szerződő fél által elszámolt vagy kötött összes értékpapír-finanszírozási ügylet adataihoz.
            
         
         
            4. cikk
            Az értékpapír-finanszírozási ügyletek adataihoz való hozzáférés létrehozása
            
               (1)   A kereskedési adattár:
               
                           a)
                        
                        
                           kijelöli az (EU) 2015/2365 rendelet 12. cikkének (2) bekezdésében felsorolt szervezetekkel való kapcsolattartásért felelős személyt vagy személyeket;
                        
                     
                           b)
                        
                        
                           weboldalán közzéteszi az instrukciókat, amelyeket az (EU) 2015/2365 rendelet 12. cikkének (2) bekezdésében felsorolt szervezeteknek az értékpapír-finanszírozási ügyletek adataihoz való hozzáférés céljából követniük kell;
                        
                     
                           c)
                        
                        
                           az (EU) 2015/2365 rendelet 12. cikkének (2) bekezdésében felsorolt szervezetek rendelkezésére bocsátja a (2) bekezdésben említett formanyomtatványt;
                        
                     
                           d)
                        
                        
                           kizárólag a rendelkezésre bocsátott formanyomtatványon szereplő információk alapján hozza létre az (EU) 2015/2365 rendelet 12. cikkének (2) bekezdésében felsorolt szervezeteknek az értékpapír-finanszírozási ügyletek adataihoz való hozzáférését;
                        
                     
                           e)
                        
                        
                           kialakítja azon technikai intézkedéseket, amelyek szükségesek ahhoz, hogy az (EU) 2015/2365 rendelet 12. cikkének (2) bekezdésében felsorolt szervezetek az 5. cikknek megfelelően hozzáférjenek az értékpapír-finanszírozási ügyletek adataihoz;
                        
                     
                           f)
                        
                        
                           az (EU) 2015/2365 rendelet 12. cikkének (2) bekezdésében felsorolt szervezetek számára közvetlen és azonnali hozzáférést biztosít az értékpapír-finanszírozási ügyletek adataihoz az azt követő 30 naptári napon belül, hogy az adott szervezet benyújtotta az említett hozzáférés létrehozása iránti kérelmét.
                        
                     
            
               (2)   A kereskedési adattár kidolgoz egy formanyomtatványt, amelyet az (EU) 2015/2365 rendelet 12. cikkének (2) bekezdésében felsorolt szervezeteknek az értékpapír-finanszírozási ügyletek adataihoz való hozzáférés létrehozása iránti kérelem benyújtásához kell használniuk. E formanyomtatvány a következő bejegyzéseket tartalmazza:
               
                           a)
                        
                        
                           a szervezet neve;
                        
                     
                           b)
                        
                        
                           a szervezeten belüli kapcsolattartó személy;
                        
                     
                           c)
                        
                        
                           a szervezet jog szerinti feladatai és megbízatásai;
                        
                     
                           d)
                        
                        
                           az értékpapír-finanszírozási ügylet kért adatai engedélyezett felhasználóinak jegyzéke;
                        
                     
                           e)
                        
                        
                           a biztonságos SSH FTP kapcsolathoz szükséges adatok;
                        
                     
                           f)
                        
                        
                           minden egyéb technikai információ, amely a szervezetnek az értékpapír-finanszírozási ügyletek adataihoz való hozzáférése szempontjából releváns;
                        
                     
                           g)
                        
                        
                           a szervezet illetékes-e a tagállamán, az euróövezeten vagy az Unión belüli szerződő felek esetében;
                        
                     
                           h)
                        
                        
                           azon szerződő felek típusai, amelyek esetében a szervezet az (EU) 2019/363 végrehajtási rendelet I. melléklete 1. táblázatának besorolása szerint illetékes;
                        
                     
                           i)
                        
                        
                           a szervezet által felügyelt értékpapír-finanszírozási ügyletek típusai;
                        
                     
                           j)
                        
                        
                           minden olyan tagállam, ahol a kölcsönvett vagy kölcsönadott, vagy biztosítékként nyújtott értékpapírok kibocsátóját a szervezet felügyeli, ha van ilyen;
                        
                     
                           k)
                        
                        
                           minden olyan tagállam, ahol a kölcsönvett vagy kölcsönadott, vagy biztosítékként nyújtott árukat a szervezet felügyeli, ha van ilyen;
                        
                     
                           l)
                        
                        
                           a szervezet által felügyelt kereskedési helyszínek, ha vannak ilyenek;
                        
                     
                           m)
                        
                        
                           a szervezet által felügyelt vagy felvigyázott központi szerződő felek, ha vannak ilyenek;
                        
                     
                           n)
                        
                        
                           a szervezet által kibocsátott pénznem, ha van ilyen;
                        
                     
                           o)
                        
                        
                           az Unióban használt referenciamutatók, amelyeknek kezelője esetében a szervezet illetékes, ha vannak ilyenek.
                        
                     
         
         
            5. cikk
            Az értékpapír-finanszírozási ügyletek adataihoz való hozzáférésre vonatkozó operatív intézkedések
            
               (1)   A kereskedési adattár létrehozza és fenntartja az ahhoz szükséges technikai feltételeket, hogy az (EU) 2015/2365 rendelet 12. cikkének (2) bekezdésében felsorolt szervezetek számítógépes rendszerek közötti biztonságos interfész használatával kapcsolatot létesíthessenek a kereskedési adattárral.
               Az első albekezdés alkalmazásában a kereskedési adattár SSH fájlátviteli protokollt és az ISO 20022 szabvány szerint kidolgozott szabványos XML-üzeneteket használ az interfészen keresztüli kommunikációhoz.
            
            
               (2)   A kereskedési adattár létrehozza és fenntartja a szükséges technikai feltételeket, amelyek lehetővé teszik az (EU) 2015/2365 rendelet 12. cikkének (2) bekezdésében felsorolt szervezetek számára, hogy rendszeresen előre meghatározott formátumú kérelmet nyújtsanak be az értékpapír-finanszírozási ügyletek azon adataihoz való, az 1., 2. és 3. cikk szerinti hozzáférés céljából, amelyekre feladataik és megbízatásaik végrehajtásához szükségük van.
            
            
               (3)   A kereskedési adattár kérésre hozzáférést biztosít az (EU) 2015/2365 rendelet 12. cikkének (2) bekezdésében felsorolt szervezetek számára a 3. cikknek megfelelően feladataik és megbízatásaik körébe tartozó bármely értékpapír-finanszírozási ügylet adataihoz az (EU) 2019/363 végrehajtási rendelet I. mellékletében említett következő mezők bármely kombinációja alapján:
               
                           a)
                        
                        
                           a bejelentés időbélyegzője;
                        
                     
                           b)
                        
                        
                           az adatszolgáltató szerződő fél;
                        
                     
                           c)
                        
                        
                           a másik szerződő fél;
                        
                     
                           d)
                        
                        
                           az adatszolgáltató szerződő fél fióktelepe;
                        
                     
                           e)
                        
                        
                           a másik szerződő fél fióktelepe;
                        
                     
                           f)
                        
                        
                           az adatszolgáltató szerződő fél szektora;
                        
                     
                           g)
                        
                        
                           az adatszolgáltató szerződő fél jellege;
                        
                     
                           h)
                        
                        
                           a bróker;
                        
                     
                           i)
                        
                        
                           a jelentést benyújtó szervezet;
                        
                     
                           j)
                        
                        
                           a kedvezményezett;
                        
                     
                           k)
                        
                        
                           az értékpapír-finanszírozási ügylet típusa;
                        
                     
                           l)
                        
                        
                           a biztosíték-összetevő típusa;
                        
                     
                           m)
                        
                        
                           a kereskedési helyszín;
                        
                     
                           n)
                        
                        
                           a végrehajtás időbélyegzője;
                        
                     
                           o)
                        
                        
                           a lejárat napja;
                        
                     
                           p)
                        
                        
                           a lezárás napja;
                        
                     
                           q)
                        
                        
                           a központi szerződő fél;
                        
                     
                           r)
                        
                        
                           az intézkedéstípus.
                        
                     
            
               (4)   A kereskedési adattár létrehozza és fenntartja az ahhoz szükséges technikai kapacitást, hogy az (EU)2015/2365 rendelet 12. cikkének (2) bekezdésében felsorolt szervezetek számára – megbízatásaik és feladataik ellátása céljából – közvetlen és azonnali hozzáférést biztosítson az értékpapír-finanszírozási ügyletek adataihoz. Az értékpapír-finanszírozási ügyletek ezen adataihoz való hozzáférést a következő határidőknek megfelelően kell biztosítani:
               
                           a)
                        
                        
                           amennyiben a hozzáférést lezáratlan értékpapír-finanszírozási ügyletek vagy olyan értékpapír-finanszírozási ügyletek adataihoz kérik, amelyek lejártak vagy amelyek esetében a kérelem benyújtásának időpontját megelőző legfeljebb egy év során az (EU) 2019/363 végrehajtási rendelet I. melléklete 2. táblázatának 98. mezőjében említettek szerint „hiba”, „lezárás/idő előtti lezárás” vagy „pozíció-összetevő” intézkedéstípust tartalmazó jelentés készült: legkésőbb a hozzáférés iránti kérelem benyújtásának napját követő első naptári napon (UTC-idő szerint) 12:00 óráig;
                        
                     
                           b)
                        
                        
                           amennyiben a hozzáférést olyan értékpapír-finanszírozási ügyletek adataihoz kérik, amelyek lejártak, vagy amelyek esetében a kérelem benyújtásának időpontját megelőző egy évnél hosszabb időszakban az (EU) 2019/363 végrehajtási rendelet I. melléklete 2. táblázatának 98. mezőjében említettek szerint „hiba”, „lezárás/idő előtti lezárás” vagy „pozíció-összetevő” intézkedéstípust tartalmazó jelentés készült: legkésőbb a hozzáférés iránti kérelem benyújtásának napját követő három munkanapon belül;
                        
                     
                           c)
                        
                        
                           amennyiben az a) és a b) pont alá egyaránt tartozó értékpapír-finanszírozási ügyletek adataihoz kérnek hozzáférést: legkésőbb a hozzáférés iránti kérelem benyújtásának napját követő három munkanapon belül.
                        
                     
            
               (5)   A kereskedési adattár visszaigazolja az (EU) 2015/2365 rendelet 12. cikkének (2) bekezdésében felsorolt szervezetek által benyújtott, az értékpapír-finanszírozási ügyletek adataihoz való hozzáférés iránti kérelem kézhezvételét és ellenőrzi annak pontosságát és teljességét, és a kérelem benyújtását követően legfeljebb hatvan percen belül értesíti a szóban forgó szervezeteket az ellenőrzés eredményéről.
            
            
               (6)   A kereskedési adattár az (EU) 2015/2365 rendelet 12. cikkének (2) bekezdésében felsorolt szervezetek rendelkezésére bocsátott adatok bizalmas jellegének, integritásának és védelmének biztosítása céljából elektronikus aláírást és adattitkosítási protokollokat használ.
            
         
         
            6. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 13-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 337., 2015.12.23., 1. o.
         
         
            (2)  A Tanács 1024/2013/EU rendelete (2013. október 15.) az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról (HL L 287., 2013.10.29., 63. o.).
         
            (3)  Az Európai Parlament és a Tanács 2014/59/EU irányelve (2014. május 15.) a hitelintézetek és befektetési vállalkozások helyreállítását és szanálását célzó keretrendszer létrehozásáról és a 82/891/EGK tanácsi irányelv, a 2001/24/EK, 2002/47/EK, 2004/25/EK, 2005/56/EK, 2007/36/EK, 2011/35/EU, 2012/30/EU és 2013/36/EU irányelv, valamint az 1093/2010/EU és a 648/2012/EU európai parlamenti és tanácsi rendelet módosításáról (HL L 173., 2014.6.12., 190. o.).
         
            (4)  Az Európai Parlament és a Tanács 806/2014/EU rendelete (2014. július 15.) a hitelintézeteknek és bizonyos befektetési vállalkozásoknak az Egységes Szanálási Mechanizmus keretében történő szanálására vonatkozó egységes szabályok és egységes eljárás kialakításáról, valamint az Egységes Szanálási Alap létrehozásáról és az 1093/2010/EU rendelet módosításáról (HL L 225., 2014.7.30., 1. o.).
         
            (5)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapírpiaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).
         
            (6)  A Bizottság (EU) 2019/356 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az értékpapír-finanszírozási ügyletekkel kapcsolatos, kereskedési adattárak számára szolgáltatandó adatok meghatározására vonatkozó szabályozástechnikai standardok tekintetében történő kiegészítéséről (lásd e Hivatalos Lap 1. oldalát).
         
            (7)  A Bizottság (EU) 2019/363 végrehajtási rendelete (2018. december 13.) az (EU) 2015/2365 európai parlamenti és tanácsi rendeletnek megfelelően az értékpapír-finanszírozási ügyletekkel kapcsolatban a kereskedési adattárak felé teljesítendő adatszolgáltatás formátumára és gyakoriságára vonatkozó végrehajtás-technikai standardok megállapításáról, valamint az 1247/2012/EU bizottsági végrehajtási rendeletnek a származtatott ügyletekre vonatkozó adatszolgáltatáshoz használandó kódok tekintetében történő módosításáról (lásd e Hivatalos Lap 85. oldalát).
         
            (8)  A Bizottság (EU) 2019/358 felhatalmazáson alapuló rendelete (2018. december 13.) az (EU) 2015/2365 európai parlamenti és tanácsi rendeletnek az értékpapír-finanszírozási ügyletekre vonatkozó adatok kereskedési adattárak általi gyűjtésére, ellenőrzésére, összesítésére, összehasonlítására és közzétételére vonatkozó szabályozástechnikai standardok tekintetében történő kiegészítéséről (lásd e Hivatalos Lap 30. oldalát).
         
            (9)  Az Európai Parlament és a Tanács 2004/25/EK irányelve (2004. április 21.) a nyilvános vételi ajánlatról (HL L 142., 2004.4.30., 12. o.).